DA Den Europæiske Unions Tidende C 54/1

UDTALELSE FRA KOMMISSIONEN

af 22. februar 2013

om planen om bortskaffelse af radioaktivt affald, der fremkommer ved nedlukningen af forskningsreaktorerne Studsvik R2 og R2-0 i Nyköping, Sverige

(Kun den svenske udgave er autentisk)

2013/C 54/01

Nedenstående vurdering foretages i henhold til Euratomtraktatens bestemmelser, uden at dette berører eventuelle yderligere vurderinger, der skal foretages i henhold til traktaten om Den Europæiske Unions funktionsmåde samt de forpligtelser, der følger heraf og af afledt ret (1).

Den 19. september 2012 modtog Europa-Kommissionen i overensstemmelse med Euratomtraktatens artikel 37 de almindelige oplysninger fra den svenske regering om planen om bortskaffelse af radioaktivt affald, der fremkommer ved nedlukningen af forskningsreaktorerne Studsvik R2 og R2-0.

På grundlag af disse oplysninger og yderligere oplysninger, som Kommissionen anmodede om den 9. oktober 2012, og som de svenske myndigheder fremsendte den 16. november 2012, og efter høring af ekspertgruppen har Kommissionen udarbejdet følgende udtalelse:

1) Afstanden mellem Studsvik-anlægget og den nærmeste grænse til en anden medlemsstat, som i dette tilfælde er Finland, er 200 km. Estland og Letland er de næstnærmeste medlemsstater med en afstand på ca. 265 km. Afstanden til nabolandet Norge er ca. 320 km.

2) Under normale nedlukningsaktiviteter er det ikke sandsynligt, at væske- og gasformige radioaktive udslip vil give anledning til en eksponering af sundhedsmæssig betydning af befolkningen i andre medlemsstater eller tilgrænsende tredjelande.

3) Fast radioaktivt affald vil blive lagret på stedet, indtil regeringen har truffet beslutning om valget af en langsigtet deponeringsløsning. Ikke-radioaktivt fast affald eller restaffald, der er undtaget fra lovpligtig kontrol, frigives til bortskaffelse som konventionelt affald eller til genbrug eller genvinding. Dette vil ske i overensstemmelse med kriterierne i de grundlæggende sikkerhedsnormer (direktiv 96/29/Euratom).

4) Ved uforudsete udslip af radioaktive stoffer som følge af ulykker af den type og størrelse, der er beskrevet i de almindelige oplysninger, vil de doser, som befolkningen i en anden medlemsstat eller et tilgrænsende tredjeland kan blive udsat for, ikke være af sundhedsmæssig betydning.

Kommissionen konkluderer derfor, at iværksættelse af planen for bortskaffelse af radioaktivt affald i enhver form, der fremkommer ved nedlukningen forskningsreaktorerne Studsvik R2 og R2-0 i Nyköping, Sverige, hverken under normal drift eller i tilfælde af en ulykke af den type og størrelse, som behandles i de almindelige oplysninger, kan antages at medføre en radioaktiv kontaminering af sundhedsmæssig betydning af en anden medlemsstats eller et tilgrænsende tredjelands vande, jord eller luftrum.

Udfærdiget i Bruxelles, den 22. februar 2013. På Kommissionens vegne Günther OETTINGER Medlem af Kommissionen

(1) For eksempel skal de miljømæssige aspekter vurderes yderligere i henhold til traktaten om den Europæiske Unions funktionsmåde. Indledningsvis ønsker Kommissionen at henlede opmærksomheden på bestemmelserne i direktiv 2011/92/EU om vurdering af visse offentlige og private projekters indvirkning på miljøet, direktiv 2001/42/EF om vurdering af bestemte planers og programmers indvirkning på miljøet, direktiv 92/43/EØF om bevaring af naturtyper samt vilde dyr og planter og direktiv 2000/60/EF om fastlæggelse af en ramme for Fællesskabets vandpolitiske foranstaltninger.